S-86/2016

Mál þetta er höfðað með tveimur ákærum lögreglustjórans á Norðurlandi eystra á hendur X.

Fyrri ákæra er gefin út 6. maí 2016 og er „fyrir líkamsárás, með því að hafa aðfaranótt fimmtudagsins 24. mars 2016, ráðist að föður sínum A, á sameiginlegu heimili þeirra að [...], með þeim afleiðingum að hann rifbeinsbrotnaði og hlaut stórt loftbrjóst vinstra megin sem þurfti að meðhöndla með skurðaðgerð. Telst þetta varða við 1. mgr. 218. gr. almennra hegningarlaga nr. 19, 1940, sbr. 11. gr. laga nr. 20, 1981. Þess er krafist að ákærði verði dæmdur til refsingar og til greiðslu alls sakarkostnaðar.“

Síðari ákæra er gefin út 7. september 2016 og er „fyrir fíkniefnalagabrot, með því að hafa fimmtudaginn 16. júní 2016, verið með í vörslum sínum og í söluskyni 6,50 grömm af amfetamíni, en efni þessi hafði ákærði flutt með sér frá Akureyri áleiðis til Dalvíkur þar sem hann hugðist selja efnin ónafngreindum félaga sínum, en lögreglan hafði afskipti af honum á Ólafsfjarðarvegi skammt sunnan við býlið Ásgarð í Dalvíkurbyggð. Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65/1974, með síðari breytingum og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum. Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efni því, sem lögreglan lagði hald á og tilgreind eru í efnaskrá nr. 32.739, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Málin voru sameinuð. Við þingfestingu var ekki sókt þing af hálfu ákærða en í fyrirkalli var þess getið að slík fjarvera kynni að verða metin til jafns við játningu hans á sakargiftum og að dómur kynni að verða lagður á málið að ákærða fjarstöddum. Var málið tekið til dóms að kröfu ákæruvaldsins. Gögn málsins veita ákæru stoð. Með vísan til framanritaðs telst ákærði sannur að sök og hefur unnið sér til refsingar en háttsemi hans er rétt færð til refsiheimilda í ákærum. Ákærði, sem er aðeins tvítugur, hefur nokkurn sakaferil að baki. Í desember 2014 var hann dæmdur til greiðslu 55.000 króna sektar fyrir fíkniefnalagabrot, í marz 2015 var hann sakfelldur fyrir brot gegn 3. mgr. 202. gr. almennra hegningarlaga en ekki gerð sérstök refsing og loks gekkst hann hinn 29. júní 2016 undir sátt sem fól í sér greiðslu 58.000 króna sektar fyrir fíkniefnalagabrot. Þau brot sem ákærði er nú sakfelldur fyrir framdi hann áður en hann gekkst undir sáttina og verður honum nú ákveðinn hegningarauki. Verður refsing hans ákveðin fangelsi í fjóra mánuði, en fullnustu þeirrar refsingar er rétt að fresta og falli hún niður að liðnum tveimur árum haldi ákærði almennt skilorð, og 120.000 króna sekt í ríkissjóð og komi átta daga fangelsi í stað sektarinnar verði hún ekki greidd innan fjögurra vikna frá birtingu dómsins. Samkvæmt gögnum málsins nemur sakarkostnaður 29.400 krónum og ber að dæma ákærða til greiðslu hans. Fallast ber á gerða upptökukröfu.

Af hálfu ákæruvaldsins fór E-kk-nf Þ-kk-nf ftr. með mál þetta.

Þ-kk-nf D-kk-nf héraðsdómari kveður upp dóm þennan.

D Ó M S O R Ð

Ákærði, X, sæti fangelsi í fjóra mánuði. Fullnustu þeirrar refsingar skal frestað og niður skal hún falla að liðnum tveimur árum haldi ákærði almennt skilorð 57. gr. laga nr. 19/1940.

Ákærði greiði 120.000 króna sekt í ríkissjóð en átta daga fangelsi komi í stað sektarinnar verði hún ekki greidd innan fjögurra vikna frá birtingu dómsins.

Upptæk eru gerð 6,5 grömm af amfetamíni sem lögregla lagði hald á við rannsókn málsins. Ákærði greiði 29.400 króna sakarkostnað málsins.